b'\n_START_ARTICLE_\nAlonso \xc3\x81lvarez de Pineda\n_START_SECTION_\nAntecedents de l\'expedici\xc3\xb3\n_START_PARAGRAPH_\nEls espanyols creien que havia d\'existir una via mar\xc3\xadtima que des del golf de M\xc3\xa8xic connect\xc3\xa9s amb l\'oce\xc3\xa0 Pac\xc3\xadfic i permet\xc3\xa9s arribar a \xc3\x80sia. El 1517 i 1519 Alonso \xc3\x81lvarez de Pineda havia dirigit diverses expedicions per cartografiar les costes occidentals del golf de M\xc3\xa8xic, des de la pen\xc3\xadnsula de Yucat\xc3\xa1n fins a la desembocadura del riu P\xc3\xa1nuco, al nord de Veracruz. Juan Ponce de Le\xc3\xb3n havia tra\xc3\xa7at pr\xc3\xa8viament parts de la Florida, que ell creia que era una illa. L\'expedici\xc3\xb3 d\'Ant\xc3\xb3n de Alaminos va descartar l\'oest com el lloc on podria estar el pas, i el sud del golf ja havia estat explorat per expedicions patrocinades per Diego Vel\xc3\xa1zquez de Cu\xc3\xa9llar, quedant nom\xc3\xa9s per cartografiar la costa entre la boca del P\xc3\xa1nuco i la Florida._NEWLINE_Alaminos va conv\xc3\xa8ncer al governador de Jamaica, Francisco de Garay, perqu\xc3\xa8 financ\xc3\xa9s una expedici\xc3\xb3 per buscar a la resta del Golf. Garay va equipar quatre vaixells i els va posar sota el comandament d\'\xc3\x81lvarez de Pineda.\n_START_SECTION_\nL\'expedici\xc3\xb3\n_START_PARAGRAPH_\nAlonso \xc3\x81lvarez de Pineda va salpar de Jamaica a finals de mar\xc3\xa7 de 1519 al capdavant d\'una flota composta per quatre vaixells i 270 homes. Va navegar cap a l\'oest per seguir la costa septentrional del Golf. A l\'extrem occidental de la Florida meridional va tractar de navegar cap a l\'est, per\xc3\xb2 els vents no el van ajudar. En canvi, \xc3\x81lvarez de Pineda va aconseguir navegar cap a l\'oest des dels keys de Florida, seguint la costa occidental de Florida per despr\xc3\xa9s abra\xc3\xa7ar la costa del Golf._NEWLINE_El 2 de juny de 1519 \xc3\x81lvarez de Pineda va entrar en una gran badia que tenia un important assentament ind\xc3\xadgena en una de les seves ribes. Va navegar riu amunt unes divuit milles i observ\xc3\xa0 fins a quaranta pobles a la riba del gran i profund riu que batej\xc3\xa0 amb el nom d\'\xc2\xabEsp\xc3\xadritu Santo\xc2\xbb. Durant molt de temps se supos\xc3\xa0 el primer informe europeu de la boca del riu Mississip\xc3\xad, tot i que la descripci\xc3\xb3 de la terra i els seus assentaments han portat a molts historiadors a creure que estava descrivint la badia de Mobile i el riu Alabama._NEWLINE_\xc3\x81lvarez de Pineda va continuar el seu viatge cap a l\'oest. No hi ha evid\xc3\xa8ncia fiable que alguna vegada desembarqu\xc3\xa9s a les costes de l\'actual estat de Texas, per\xc3\xb2 si que va entrar a la badia de Corpus Christi, territori que va reclamar per Espanya. Va seguir la costa cap al sud i l\'agost de 1519, despr\xc3\xa9s de nou mesos d\'expedici\xc3\xb3, va arribar a Villa Rica de la Vera Cruz, a la badia de Campeche, poc despr\xc3\xa9s que Hern\xc3\xa1n Cort\xc3\xa9s se n\'hagu\xc3\xa9s anat. Cort\xc3\xa9s va tornar en saber de l\'arribada d\'\xc3\x81lvarez de Pineda i aquest va voler establir un l\xc3\xadmit entre les terres que ell reclamava per a Garay i les que Cort\xc3\xa9s ja havia reclamat per a ell enviant missatgers. Cort\xc3\xa9s no estava disposat a negociar i va capturar els missatgers, per la qual cosa \xc3\x81lvarez de Pineda va marxar, per evitar ser empresonat, desfent el cam\xc3\xad cap al nord. Poc despr\xc3\xa9s va remuntar el riu que anomen\xc3\xa0 Las Palmas, on va passar m\xc3\xa9s de 40 dies reparant els seus vaixells. Aquest riu de Las Palmas el m\xc3\xa9s probable \xc3\xa9s que fos l\'actual Rio Grande.\n_START_SECTION_\nMort\n_START_PARAGRAPH_\nEn acabar les reparacions les naus van tornar a Jamaica, presentant els pilots a Garay un mapa de tota la costa del Golf "en proporcions m\xc3\xa9s o menys precises". L\'historiador Robert Weddle creu que \xc3\x81lvarez de Pineda i molts dels seus tripulants es van quedar com a colons. El gener de 1520 Diego de Camargo va salpar de Jamaica comandant un vaixell amb provisions per a la col\xc3\xb2nia a la riba del P\xc3\xa1nuco. En arribar es va trobar que els huastecs tenien assetjada la vila. Va ser capa\xc3\xa7 d\'evacuar a 60 colons, per\xc3\xb2 la resta, entre els que probablement hi havia \xc3\x81lvarez de Pineda i la seva mare, Nina, foren assassinats.\n_START_SECTION_\n\xc3\x88xits de l\'expedici\xc3\xb3\n_START_PARAGRAPH_\nL\'expedici\xc3\xb3 acab\xc3\xa0 de delimitar el golf de M\xc3\xa8xic i va cartografiar 800 milles de les seves costes, a m\xc3\xa9s de descartar la idea de l\'exist\xc3\xa8ncia d\'una ruta mar\xc3\xadtima cap a \xc3\x80sia. Tamb\xc3\xa9 va confirmar que la Florida era una pen\xc3\xadnsula en lloc d\'una illa, i va permetre a \xc3\x81lvarez de Pineda ser el primer europeu a veure les \xc3\xa0rees costaneres de l\'oest de Florida, Alabama, Mississip\xc3\xad, Louisiana i Texas, terres que ell va anomenar \xc2\xabAmichel\xc2\xbb. El seu mapa \xc3\xa9s el primer document conegut de la hist\xc3\xb2ria de Texas i va ser el primer mapa de la regi\xc3\xb3 de la Costa del Golf dels actuals Estats Units.'